CELEX: 62016TN0855
Language: sk
Date: 2016-12-07 00:00:00
Title: Vec T-855/16: Žaloba podaná 7. decembra 2016 – Fertisac/ECHA

30.1.2017   
            
            
               SK
            
            
               Úradný vestník Európskej únie
            
            
               C 30/56
            
         Žaloba podaná 7. decembra 2016 – Fertisac/ECHA
   (Vec T-855/16)
   (2017/C 030/64)
   Jazyk konania: španielčina
   
      Účastníci konania
   
   
      Žalobkyňa: Fertisac, S.L. (Atarfe, Španielsko) (v zastúpení: J. Gómez Rodríguez, advokát)
   
      Žalovaná: Európska chemická agentúra
   
      Návrhy
   
   Žalobkyňa navrhuje, aby Všeobecný súd:
   
               —
            
            
               Zrušil rozhodnutie ECHA č. SME (2016) 5150 z 15. novembra 2016, ktorým sa určilo, že FERTISAC S.L. nespĺňa požiadavky na využitie zníženia sadzieb stanoveného pre podniky strednej veľkosti a ktorým sa jej vyrubil správny poplatok.
            
         
               —
            
            
               Zrušil faktúru ECHA č. 10060160 z 15. novembra 2016 na sumu zodpovedajúcu rozdielu medzi poplatkom, ktorý zaplatila FERTISAC S.L. a poplatkom vymáhateľným od veľkého podniku, vystavenú na základe rozhodnutia ECHA č. SME (2016) 5150.
            
         
               —
            
            
               Zrušil faktúru ECHA č. 10060161 z 15. novembra 2016, ktorá stanovuje správny poplatok v súlade s rozhodnutím ECHA č. SME (2016) 5150.
            
         
               —
            
            
               Zaviazal Európsku chemickú agentúru (ECHA) na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza dva žalobné dôvody.
   
               1.
            
            
               Prvý žalobný dôvod založený na nesprávnej klasifikácii FERTISAC S.L. ako veľkého podniku.
               
                           —
                        
                        
                           V tejto súvislosti sa uvádza, že článok 2 ods. 1 prílohy odporúčania Komisie 2003/361/ES zo 6. mája 2003 o definícii mikropodnikov, malých a stredných podnikov [neoficiálny preklad] (Ú. v. EÚ L 124, 2003, s. 36) stanovuje, že kategóriu mikropodnikov, malých a stredných podnikov (MSP) tvoria podniky, ktoré zamestnávajú menej než 250 osôb a ktorých ročný objem obratu nepresahuje 50 miliónov eur, alebo ktorých ročná účtovná súvaha nepresahuje 43 miliónov eur.
                        
                     Kritériá na vykonanie klasifikácie malého a stredného podniku sú dve. Nejde len o prekročenie jedného z kritérií (ako to vyplýva z rozhodnutia ECHA, ktoré uvádza iba jedno z nich: ročný objem obratu), opomínajúc prvú požiadavku teda počet osôb, ktorá je jasne odlíšená spojkou „a“. FERTISAC S.L. nikdy neprekročil kritérium viac ako 250 osôb.
            
         
               2.
            
            
               Druhý žalobný dôvod založený na nesprávnom výklade odporúčania 2003/361 zo strany žalovanej.
               
                           —
                        
                        
                           V tejto súvislosti sa uvádza, že na určenie veľkosti žalobkyne treba zobrať do úvahy len údaje žalobkyne a jej spoločníkov. Žalobkyňa nie je súčasťou skupiny podnikov. Usmernenie pre definovanie konceptu MSP uverejnené Európskou Komisiou potvrdzuje tento výklad. Na druhej strane nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 2006, s. 1), vo svojom článku 3, ako aj nariadenie Komisie (ES) č. 340/2008 zo 16. apríla 2008 o poplatkoch Európskej chemickej agentúre podľa nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH) (Ú. v. EÚ L 107, 2008, s. 6), vo svojom odôvodnení 9 a vo svojom článku 2 na účely definície MSP odkazujú na odporúčanie 2003/361.